Aegosoma scabricorne

Aegosoma scabricorne Cerambycidae familiako kakalardoa da, zientziarako Giovanni Antonio Scopolik 1763an deskribatu zuena. Europa erdialdean eta hegoaldean zabaldurik dago, Ekialde Hurbilean eta Asia ekialdean ere bai. Euskal Herrian ere aurkitzen da.

 Deskribapena 
Tamaina handiko kakalardoa da, 28-50 mm artean neurtzen du, antenak kontutan hartu gabe. Europan aurkitzen den zeranbizido handienetakoa da. Gorputz luzea du, ile finez estalia eta kolore marroi-gorrixka edo horixka duena, zuhaitzetako enbor gainean ongi kamuflatzeko. Aurrealdea ilunagoa da eta atzealdea argiagoa. Elitroek saihets suabe batzuk dituzte eta marra fin bertikalek zeharkatzen dituzte. Arrek sabelaldea ile finez estalia dute eta emeek biluzia.

Buru handia du, begien atzealdean estuagoa egiten dena. Gorputzaren kolore berekoa da. Antena luzeak ditu, gorputza bera bestekoak, eta 11 segmentuz osatuta daude. Emearenak arrarenak baino laburragoak dira.

Emearen obiduktua elitroetatik haratago luzatzen da.

 Habitata 
Baso hostozabaletan aurkitzen dira. Eguna zuhaitzaren barnean igaro ondoren iluntzean zulotik ateratzen dira. Gizakiak ezarritako argiek erakarri egiten dituzte eta argi ultramoreek berezik. Goizaldean haien zulora itzultzen dira eta buruarekin zuloa ixten dute.

Basogintza lanek arriskuan jarri dute Aegosoma scabricorne. Alemanian eta Suitzan esate baterako espezie mehatxatuen zerrenda gorrian sartuta dago.

 Bizi zikloa 
Kakalardo hauen bizi-zikloak hiru urte irauten ditu gutxienez. Helduak ekaina eta abuztua artean ikusten dira eta zuhaitz hostozabalez elikatzen dira (intxaurrondoa, gaztainondoa, hurritza, makala, platanoa, ezkia, sagarrondoa...). Emeak zuhaitz zaharren enborretan jartzen ditu arrautzak eta handik beldarrak jaiotzen dira. Beldarrak xilofagoak dira eta 7 cm neurtzera ere iristen dira.

 Iruditegia 

 Erreferentziak 

 Kanpo estekak 

Kategoria:Cerambycidae
Kategoria:Euskal Herriko koleopteroak